BG Официален вестник на Европейския съюз C 345/79

Становище на Европейски икономически и социален комитет относно „Предложение за регламент на Съвета за изменение на Регламент (ЕС) № 904/2010 относно административното сътрудничество и борбата с измамите в областта на данъка върху добавената стойност“

(COM(2016) 755 final — 2016/0371 (CNS)

върху „Предложение за Директива на Съвета за изменение на Директива 2006/112/ЕО и Директива 2009/132/ЕО по отношение на някои задължения, свързани с данъка върху добавената стойност, приложими при доставките на услуги и дистанционните продажби на стоки“

(COM(2016) 757 final — 2016/0370 (CNS)

и върху „Предложение за директива на Съвета за изменение на Директива 2006/112/ЕО по отношение на ставките на данъка върху добавената стойност за книги, вестници и периодични издания“

(COM(2016) 758 final — 2016/0374 (CNS)

(2017/C 345/13)

Докладчик: Amarjite SINGH

Консултация Съвет на Европейския съюз, 20.12.2016 г. и 21.12.2016 г. Правно основание член 113 от Договора за функционирането на Европейския съюз Компетентна секция „Икономически и паричен съюз, икономическо и социално сближаване“ Приемане от секцията 5.5.2017 г. Приемане на пленарна сесия 5.7.2017 г. Пленарна сесия № 527 Резултат от гласуването („за“/„против“/„въздържал се“) 123/1/2

1. Заключения и препоръки

1.1. ЕИСК приветства пакета за модернизирането на ДДС при трансграничната електронна търговия и подкрепя както неговите цели, така и вниманието, което се отделя на изразените от МСП притеснения. Предложените правила ще имат важно отражение върху дружествата, които продават стоки и услуги онлайн, като ще им позволят да се възползват от по-справедливи правила, по-ниски разходи за привеждане в съответствие и равнопоставени условия на конкуренция с дружествата от държави извън ЕС. В дългосрочен план предложенията ще спомогнат също системата на ЕС за ДДС да стане устойчива на бъдещи предизвикателства.

1.2. Въвеждането на режима за съкратено обслужване на едно гише във връзка с ДДС („ДДС на едно гише“) оказа значително въздействие върху намаляването на разходите за привеждане в съответствие. Тези икономии обаче не бяха непременно еднакви за различните по големина предприятия. Редица елементи от „ДДС на едно гише“, свързани с привеждането в съответствие, затрудниха най-вече МСП, които изразиха сериозни притеснения. Ето защо ЕИСК приветства факта, че предложените изменения по отношение на режимa за съкратено обслужване на едно гише отговарят на тези притеснения.

1.3. Като се има предвид досегашният успех на „ДДС на едно гише“ за намаляване на разходите за привеждане в съответствие за предприятията, занимаващи се с трансгранична търговия, разширяването на обхвата му с допълнителни услуги, освен включените понастоящем, и с придобиването и вноса на стоки в рамките на ЕС, е естествена крачка напред. Освен потенциалното намаляване на разходите за привеждане в съответствие, разширяването на обхвата ще създаде също така равнопоставени условия на конкуренция за електронната търговия, което вероятно ще окаже положително въздействие най-вече върху МСП. Разширяването на обхвата на „ДДС на едно гише“ със стоките създава условия за евентуално премахване на режима за облекчения за пратки с ниска стойност (ОПНС), който доведе до нарушения на конкуренцията, като предприятията, установени извън ЕС, получиха конкурентно предимство пред предприятията, установени в ЕС. Ето защо ЕИСК приветства предложеното разширяване на обхвата на режима на съкратеното обслужване на едно гише.

1.4. Измененията на ставките на ДДС, приложими към правилата за електроните публикации, ще премахнат разграничението между публикации на физически и на нефизически носители и ще гарантират неутралност на този пазар. Но макар да приветства премахването на това нарушение на конкуренцията, ЕИСК осъзнава риска, който подобно действие представлява за основата на ДДС. Освен това ЕИСК отбелязва, че Европейската комисия възприема предложените мерки като първи стъпки към една по-всеобхватна реформа на структурата на ставките на ДДС в ЕС и е загрижен относно въздействието, което едно такова отпадане на хармонизацията може да окаже върху предприятията, занимаващи се с трансгранична търговия, най-вече МСП.

2. Контекст

2.1. Като част от пакета за модернизиране на ДДС за целите на трансграничната електронна търговия между предприятия и потребители Комисията предложи нови практически мерки. Те са насочени към подпомагане на трансграничната електронна търговия с оглед на привеждането в съответствие на облагането с ДДС чрез премахването на пречките, свързани с ДДС, пред онлайн предприятията, най-вече стартиращите предприятия и МСП, както и към борба с измамите с ДДС от страна на предприятия от държави извън ЕС, извършващи онлайн дейности.

2.2. Тези мерки включват по-специално:

2.2.1. изменения на съществуващия режим на съкратено обслужване на едно гише, който позволява на определени предприятия да изпълняват своите задължения във връзка с ДДС във всяка държава членка чрез цифров онлайн портал, обслужван от собствената им данъчна администрация и на собствения им език. Тези изменения включват въвеждане на вътрешен за ЕС трансграничен праг за ДДС и нови опростени изисквания за привеждане в съответствие;

2.2.2. разширяване на обхвата на съществуващия режим на съкратено обслужване на едно гише върху доставките на услуги в рамките на ЕС, извън тези, към които се прилага в момента, и върху дистанционните продажби на стоки, както в рамките на ЕС, така и от трети държави;

2.2.3. премахване на съществуващите прагове за дистанционните продажби в рамките на ЕС, както и освобождаване от ДДС върху вноса на малки пратки от държави извън ЕС;

2.2.4. изменения на действащите правила, за да се даде възможност на държавите членки да прилагат за електронните публикации, като електронни книги и онлайн вестници, намалена ставка на ДДС, както това се прави при печатните им еквиваленти.

Изменения във връзка с „ДДС на едно гише“

2.3. Системата за съкратено обслужване на едно гише започна да функционира пълноценно на 1 януари 2015 г. Тя е създадена с цел опростяване на задълженията за привеждане в съответствие на облагането с ДДС за предприятия, занимаващи се с трансгранична търговия в ЕС. Вместо да трябва да се регистрират, отчитат и да плащат ДДС във всяка държава членка, в която продават своите стоки или услуги, благодарение на режима на съкратено обслужване на едно гише тези предприятия имат възможност просто да подават онлайн тримесечни справки — декларации за ДДС, начислен в ЕС, пред съответния си национален орган.

2.4. Предложените изменения бяха предшествани от активни консултации, които Комисията проведе между февруари и септември 2015 г. В хода на процеса, който включваше оценка, консултации, семинари и оценки на въздействието, се обърна по-специално внимание на въздействието на сегашните правила за „ДДС на едно гише“ върху МСП. Бяха установени конкретни проблеми, сред които нуждата от въвеждане на праг, прилагането на правилата на държавата на произход за някои специфични задължения във връзка с ДДС, като фактурирането и воденето на регистри и координирането на одитите — това бяха основните въпроси, повдигнати от МСП, поради което те намериха своето отражение в предложените изменения.

2.5. Съгласно предложените правила се въвежда нов праг за ДДС от 10 000 EUR при трансгранични операции в рамките на ЕС. За дружества, извършващи онлайн дейности, чиито трансгранични продажби са под този праг, тези продажби ще бъдат третирани като вътрешни и ДДС ще се плаща на данъчната администрация в тяхната страна. По отношение на съответствието изискването доставчиците на електронни услуги с оборот под 100 000 EUR да представят по две доказателства е облекчено. Освен това онлайн продавачите ще могат да прилагат правилата на държавата на произход в сфери като фактурирането и воденето на регистри, което ще улесни привеждането в съответствие на облагането с ДДС, и ще бъдат въведени нови координирани одити, така че тези продавачи да не получават отделни искания за одити от всяка държава.

Разширяване на обхвата на „ДДС на едно гише“

2.6. В момента режимът на съкратено обслужване на едно гише се прилага само при далекосъобщенията, разпространението на радио и телевизия и услугите, извършвани по електронен път. С предложените изменения прилагането на режима на съкратено обслужване на едно гише ще се разшири и ще обхване и други доставки на услуги в рамките на ЕС, както и дистанционните продажби на стоки в ЕС и от трети държави. Съгласно предложените правила това разширяване на обхвата ще се извърши постепенно, след като измененията на съществуващите правила за режима на съкратено обслужване на едно гише влязат в сила, като това се предлага да стане от 1 януари 2021 г.

2.7. Предложението за разширяването на обхвата на режима на съкратено обслужване на едно гише върху поръчани онлайн вносни стоки значително ще опрости събирането на ДДС. Поради това Комисията смята, че това разширяване създава условия за премахване на облекчителния режим за малки пратки, известен още като ОПНС, при който вносът на стоки с незначителна стойност, ненадвишаваща общо 22 EUR, ще бъде освобождаван от ДДС. Съответно в предложението се предвижда премахването на това изключение от 1 януари 2021 г.

Изменения във връзка със ставките на ДДС върху електронните публикации

2.8. Съгласно действащите правила държавите членки могат да облагат публикациите на всякакви физически носители с намалена ставка на ДДС. Директивата за ДДС обаче не позволява на държавите членки да прилагат спрямо електронните публикации същите данъчни ставки като при публикациите на физически носители. Това беше потвърдено и от Съда на ЕС в редица неотдавнашни решения в контекста на прилаганите от няколко държави членки намалени ставки за електронните публикации (1).

2.9. Съгласно предложените правила държавите членки ще могат да хармонизират ставките на ДДС за електронни публикации с текущите ставки за печатни публикации независимо от прилаганата ставка. Това предложение беше направено след разглеждане на различните варианти как да се съгласува третирането на електронните публикации с това на физическите и ще позволи на държавите членки да прилагат намалени ставки под минимума от 5 %, когато прилагат ставка под този минимум за книгите на физически носител.

2.10. Горепосочените предложения ще доведат до изменението на три законодателни инструмента: — Директива 2006/112/ЕО от 28 ноември 2006 г. относно общата система на данъка върху добавената стойност (Директива относно ДДС) (2); — Регламент (ЕС) № 904/2010 на Съвета от 7 октомври 2010 г. относно административното сътрудничество и борбата с измамите в областта на данъка върху добавената стойност (3); — Директива 2009/132/ЕО от 19 октомври 2009 г. за определяне приложното поле на член 143, букви б) и в) от Директива 2006/112/ЕО по отношение на освобождаването от данък добавена стойност при окончателен внос на някои стоки (4).

2.11. Очаква се до 2021 г. общият пакет да доведе до увеличаване на приходите от ДДС на държавите членки със 7 милиарда евро годишно и до намаляване на административните разходи с 2,3 милиарда евро годишно.

3. Общи бележки

3.1. ДДС е един от основните източници на приходи за държавите — членки на ЕС, като в момента представлява над 20 % от тези приходи или повишение с над 10 % от 1995 г. насам (5). Сравнителното значение на данъка за приходите на държавите членки се повиши в резултат на икономическата и финансова криза, тъй като правителствата използваха политиката в областта на ДДС, за да решат бюджетните проблеми. Между 2008 г. и 2014 г. двадесет и три от държавите членки увеличиха ставките си на ДДС и/или разшириха основата на ДДС (6). ДДС играе значителна и все по-важна роля за устойчивостта на публичните финанси на държавите членки и за запазването на разходите за социално подпомагане.

3.2. От съществено значение е основата на ДДС да се защити както от евентуални случаи на измама, така и от собственото си свиване поради прекалено използване на намалени ставки. През 2014 г. несъответствието в приходите от ДДС в ЕС-27 се оценява на 159,5 милиарда евро или 14 % от общите приходи от ДДС (7). И макар тази разлика в приходите да включва загуби на ДДС поради, например, грешки, фалити и избягване на данъчно облагане, данъчните измами са нейният основен елемент. Свиването на основата на ДДС в ЕС-27 също е съществено, като почти 50 % от общото потребление не се облага или е обложено при по-ниски ставки.

3.3. Във връзка с това ЕИСК приветства пакета за модернизирането на ДДС при трансграничната електронна търговия и подкрепя както неговите цели, така и вниманието, което отделя на изразените от МСП притеснения. Предложените правила ще имат важно отражение върху дружествата, които продават стоки и услуги онлайн, като ще им позволят да се възползват от по-справедливи правила, по-ниски разходи за привеждане в съответствие и равнопоставени условия на конкуренция с дружествата от държави извън ЕС. В дългосрочен план предложенията ще спомогнат системата на ЕС за ДДС да стане устойчива на бъдещи предизвикателства.

Изменения във връзка с „ДДС на едно гише“

3.4. Постепенното въвеждане на „ДДС на едно гише“, последният етап от което започна на 1 януари 2015 г., е едно от най-съществените изменения на системата на ЕС за ДДС от премахването на данъчните граници през 1993 г. досега. Системата позволява на предприятията, които развиват дейност в различни държави членки, да изберат една от тях — своята държава на произход, като единно звено за контакт за целите на идентификацията по ДДС, подаването на справки — декларации и плащането на ДДС, което се дължи във всички държави членки.

3.5. Оценка на въвеждането на „ДДС на едно гише“, проведена от Европейската комисия, потвърждава, че мярката е оказала съществено въздействие върху намаляването на разходите за привеждане в съответствие. Режимът на съкратено обслужване на едно гише е спестил на предприятията 500 милиона евро — средно по 41 000 евро на предприятие, в сравнение с алтернативното решение за пряка регистрация и плащания, което представлява намаление на тези разходи с 95 %.

3.6. Тези икономии обаче не бяха непременно еднакви за различните по големина предприятия. Консултациите, които Комисията проведе, сочат, че макар и вероятно да има ползи за МСП от намаляването на изискванията при регистрация, на практика са ги затруднили редица елементи на режима на съкратено обслужване на едно гише, свързани с привеждането в съответствие. Тези трудности са изпитали най-остро МСП, установени в държави членки, в които прагът за регистрация по ДДС е най-висок, като например Обединеното кралство.

3.7. ЕИСК приветства факта, че предложените изменения във връзка с режима на съкратено обслужване на едно гише отговарят на тези притеснения.

Разширяване на обхвата на „ДДС на едно гише“

3.8. От 2011 г. Европейската комисия разглежда като високоприоритетно разширяването на обхвата на режима за съкратено обслужване на едно гише (8). Като се има предвид досегашният успех на режима на съкратено обслужване на едно гише за намаляване на разходите за привеждане в съответствие за предприятията, занимаващи се с трансгранична търговия, разширяването на обхвата с допълнителни услуги, освен включените понастоящем, и с придобиването и вноса на стоки в рамките на ЕС, е естествена крачка напред.

3.9. Освен потенциалното намаляване на разходите за привеждане в съответствие, разширяването на обхвата ще създаде също така равнопоставени условия на конкуренция за електронната търговия, което вероятно ще окаже положително въздействие най-вече върху МСП. Разширяването на обхвата ще премахне неравнопоставеността между предприятията от сферата на електронната търговия, които могат да се възползват от режима на съкратено обслужване на едно гише при настоящите правила, и тези, които също се занимават с този вид трансгранична търговия, но поради естеството на доставяните от тях стоки или услуги досега не можеха да се възползват от същите предимства на привеждането в съответствие. Разширяването на обхвата ще е от полза и за предприятията в сферата на електронната търговия, занимаващи се с най-различни форми на трансгранична търговия, които досега подлежаха на два вида задължения за привеждане в съответствие — във връзка с режима на съкратено обслужване на едно гише и с нормалния режим, а сега ще подлежат само на едни правила — тези за режима на съкратено обслужване на едно гише.

3.10. Разширяването на обхвата на режима на съкратено обслужване на едно гише върху стоките създава условия за евентуално премахване на режима за ОПНС. Макар в миналото този режим да представляваше добре дошло опростяване, обемът на стоките, ползвали се от него, е нараснал, според данните, с 286 % в периода 1999—2013 г., като това вероятно се обяснява с увеличаване на онлайн пазаруването от частни лица (9). От своя страна, този ръст доведе до увеличаване на очакваните приходи от ДДС във всички държави членки.

3.11. Режимът за ОПНС доведе също така до нарушения на конкуренцията, като предприятията, установени извън ЕС, получиха конкурентно предимство пред предприятията, установени в ЕС. От своя страна, това конкурентно предимство причини още две нежелани последици — злоупотреба с режима за ОПНС и нарушения в схемите на търговия и на внос.

3.12. Ето защо ЕИСК приветства предложеното разширяване на обхвата на режима на съкратено обслужване на едно гише.

Изменения във връзка със ставките на ДДС върху електронните публикации

3.13. Списъкът на продукти, които може да бъдат облагани с намалени ставки на ДДС, съгласно Директивата за ДДС, датира от 1992 г. Като последица от промените в технологичното и потребителското поведение през последните 25 години възникнаха множество правни трудности във връзка с тълкуването на елементите в този списък. Правните трудности доведоха до чести спорове пред Съда на ЕС.

3.14. В редица неотдавнашни решения Съдът постанови, че правното тълкуване не може да разширява елементите, включени в списъка на публикации на физически носители, така че да бъдат обхванати и електронните публикации. Следователно тази цел може да бъде постигната само със законодателни изменения на съществуващите правила в Директивата за ДДС.

3.15. Предложените правила ще премахнат разграничението между публикации на физически и на нефизически носители и ще гарантират неутралност на този пазар. Но макар да приветства премахването на това нарушение на конкуренцията, ЕИСК осъзнава риска, който подобно действие представлява за основата на ДДС. Включването на електронните публикации в списъка с елементи, които може да бъдат облагани с намалена ставка, ще доведе не само до непосредствена загуба на приходи, но може да създаде и предпоставка да се изтъкне аргументът за включване и на други елементи, като по този начин основата ще се свие още повече. Освен това по-разширеното прилагане на намалени ставки под 5-процентния минимум за електронни публикации, каквито се прилагат за книги на физически носители, може да доведе до още искания за прилагане на ставки под посочения минимум. Такова развитие на нещата ще подкопае съществуването на минималната ставка и също ще доведе до допълнително свиване на основата.

3.16. ЕИСК отбелязва още, че Европейската комисия възприема предложените мерки като първи стъпки към една по-всеобхватна реформа на структурата на ставките на ДДС в ЕС (10). И докато в момента се разглеждат два варианта, тази по-всеобхватна реформа като цяло ще осигури на държавите още повече свобода и гъвкавост при прилагането на намалени ставки чрез ефективно отпадане на хармонизацията при ставките на ДДС.

3.17. ЕИСК изразява безпокойство относно въздействието, което това отпадане на хармонизацията може да окаже върху предприятията, занимаващи се с трансгранична търговия, най-вече МСП, които ще имат трудности при определянето на ставките на ДДС, приложими към техните продукти в различни части на ЕС.

3.18. ЕИСК е наясно и, че член 113 от ДФЕС, в който е залегнало правното основание за приемането на законодателството на ЕС по отношение на ДДС, предоставя на институциите на ЕС единствено правомощия да приемат законодателство за хармонизиране на ДДС с цел създаване и усъвършенстване на вътрешния пазар.

4. Конкретни бележки

Изменения във връзка с „ДДС на едно гише“

4.1. В резултат на въвеждането на „ДДС на едно гише“ МСП, установени в държави с висок праг, трябваше за първи път да се регистрират по ДДС и да спазват задълженията, свързани с ДДС. Понеже много от тях са се оказали застрашени от прекратяване на дейността поради новите разходи за привеждане в съответствие, група микропредприятия, голяма част от които установени в Обединеното кралство, създадоха група за натиск (11) с цел да привлекат вниманието на институциите на ЕС и на данъчните власти в Кралството върху своите проблеми.

4.2. Определянето на праг от 10 000 EUR, което дава възможност на МСП да използват правилата за ДДС на собствената си страна, докато достигнат прага, е желано, тъй като несъмнено ще опрости операциите за малките предприятия и тези на непълно работно време Въпреки че приветства това облекчение за микропредприятията, ЕИСК обръща внимание на факта, че новосъздадените и разрастващите се предприятия биха могли бързо да надвишат този праг.

Разширяване на обхвата на „ДДС на едно гише“

4.3. В Обединеното кралство (през Англо-нормандските острови) и Финландия (от Оландските острови) се съобщава за значителни злоупотреби с ОПНС, като дружества местят своята дейност извън ЕС, за да се възползват от режима (12). Тези злоупотреби поставят в още по-неконкурентно положение дружествата от ЕС, и най-вече МСП, които като цяло са по-съществено засегнати. През 2010 г. установени в Обединеното кралство МСП създадоха група за кампания срещу предполагаемите злоупотреби с ОПНС на Англо-нормандските острови (13).

4.4. Наскоро друга група, създадена от установени в Обединеното кралство МСП, наречена VAT Fraud (14) („Измами с ДДС“), привлече вниманието върху проблеми с предполагаеми измами, свързани с режима за ОПНС, извършвани онлайн от търговци, установени извън ЕС. Макар че измамите са свързани със стоки, чиято стойност попада извън обхвата на режима, твърди се, че съществуването на този режим създава пречки за прилагането на ДДС, тъй като митническите служители се затрудняват да определят кои доставки са част от режима.

4.5. Твърди се, че режимът за ОПНС е засегнал също и схемите на търговия и поведението на внос сред потребителите в редица държави членки — Словения, Германия, Швеция, Дания и Обединеното кралство (15).

Изменения във връзка със ставките на ДДС върху електронните публикации

4.6. В основата на правните трудности във връзка с тълкуването на елементите, включени в списъка с елементи, които могат да бъдат облагани с намалена ставка, стои фундаменталната дилема пред системата на ЕС за ДДС: дали да се премахнат евентуалните нарушения на конкуренцията, като се разшири обхватът на списъка с елементи, които могат да бъдат облагани с намалена ставка, и така още повече се свие данъчната основа, или да се продължи с ограничаването на обхвата на тези елементи, като се защити основата, но се позволят нарушения на конкуренцията.

4.7. Съдът на ЕС възприема казуистичен подход към подобни трудности с тълкуването. В решения във връзка с включването на електронните публикации в този списък обаче Съдът постановява, че неговият обхват не може да бъде разширен с тези елементи и така приема строго правно тълкуване на правилата.

Брюксел, 5 юли 2017 година. Председател на Европейския икономически и социален комитет Georges DASSIS

(1) Дела C-219/13, K Oy, C-479/13, Комисия/Франция, C-502/13, Комисия/Люксембург, C-390/15, RPO.

(2) ОВ L 347, 11.12.2006 г. стр. 1,

(3) ОВ L 268, 12.10.2010 г, стр. 1 .

(4) ОВ L 292, 10.11.2009 г стр 5.

(5) R. de la Feria, „Blueprint for Reform of VAT Rates in Europe“ („Концепция за реформа на ставките на ДДС в Европа“) (2015 г.) Intertax 43(2), стр. 154-171.

(6) Пак там.

(7) CASE, Study and Reports on the VAT Gap in the EU-28 Member States: 2016 Final Report (Проучване и доклади относно несъответствието в приходите в държавите — членки на ЕС-28: окончателен доклад за 2016 г.), TAXUD/2015/CC/131, 2016 г.

(8) Съобщение на Комисията до Съвета, до Европейския парламент и до Европейския икономически и социален комитет относно бъдещето на ДДС — За по-опростена, по-сигурна и по-ефективна система на ДДС, отговаряща на нуждите на единния пазар, COM(2011) 851 final, 6 декември 2011 г.

(9) E&Y, Assessment of the Application and Impact of the VAT Exemption for Importation of Small Consignment (Оценка на прилагането и въздействие на освобождаването от ДДС върху вноса на малки пратки), Отделен договор № 7, TAXUD/2013/DE/334, окончателен доклад, май 2015 г.

(10) Европейска комисия, открита публична консултация относно реформата на ставките на ДДС (предложение за директива на Съвета за изменение на Директива 2006/112/ЕО относно общата система на данъка върху добавената стойност по отношение на правилата, уреждащи прилагането на ставките на ДДС).

(11) Наречена EU VAT Action („Действие за ДДС в ЕС“ — www.euvataction.org).

(12) E&Y, Assessment of the Application and Impact of the VAT Exemption for Importation of Small Consignment (Оценка на прилагането и въздействие на освобождаването от ДДС върху вноса на малки пратки), Отделен договор № 7, TAXUD/2013/DE/334, окончателен доклад, май 2015 г.

(13) Наречена RAVAS — Retailers Against VAT Avoidance Schemes („Търговци на дребно срещу схемите за избягване на ДДС“ — www.ravas.org.uk).

(14) www.vatfraud.org

(15) E&Y, Assessment of the Application and Impact of the VAT Exemption for Importation of Small Consignment (Оценка на прилагането и въздействие на освобождаването от ДДС върху вноса на малки пратки), Отделен договор № 7, TAXUD/2013/DE/334, окончателен доклад, май 2015 г.